Hertar samkomutakmarkanir sem tóku gildi á Tenerife og Gran Canaria í vikunni ættu ekki að trufla Íslendinga sem ætla verja jólunum á svæðinu. Eigandi veitingastaðar sem skipuleggur nú bæði skötu- og hangikjötsveislu á Tenerife um jólin segir ekkert að óttast.
Reikna má með því að margir af þeim hundruðum Íslendinga sem stefna á að verja jólunum á Tenerife hafi sopið hveljur þegar tilkynnt var um hertar sóttvarnarreglur á svæðinu. Breytingarnar sem tóku gildi í gær hafa mest áhrif á veitingastaði en nú mega aðeins átta sitja saman við borð nema allir gestir geti sýnt fram á bólusetningarvottorð. Anna Kristjánsdóttir, fyrrum vélstjóri sem búsett er á Tenerife segir ekkert að óttast því breytingarnar hafi lítil áhrif.
Þetta er miklu betra en það lítur út fyrir að vera. - Og fólki alveg óhætt að koma til Tenerife um jólin? - Alveg endilega, sannleikurinn er sá að ef við skoðum nýsmit, á Íslandi eru þau 460 en hér eru þau 280 þannig að ástandið er mun skárra hér en á Íslandi.
Herdís Hrönn Árnadóttir sem rekur Íslendingabarinn Nostalgia á Tenerife hefur þurft að aðlagast nýjum reglum hratt.
Eins og við munum gera yfir matnum um jól og áramót, þá mun ég þurfa að biðja alla um að sýna bólusetningarvottorð. Þá má ég vinna eins og gerði í byrjun desember á Level 1 sem er 75% inni og 100% úti.
-Nú ert þú búin að vera skipuleggja og selja miða á bæði skötu- og hangikjötsveislu, mun þetta hafa áhrif á það?-
Já alveg örugglega, við sem erum búin að vera að vinna í þessu covid-ástandi, þá vitum við það að það er aldrei neitt öruggt í þessu og það getur alltaf eitthvað breyst og við bara röðum upp hlutunum eftir því.
Hertar sóttvarnarreglur á Gran Canaria og Tenerfie ættu ekki að hafa mikil áhrif á ferðaplön Íslendinga sem stefna þangað um jólin. Árleg skötu- og hangikjötsveisla er á áætlun.